Glede na dosedanje trende in položaj na trgu je cilj ohraniti stabilno, pozitivno rast ter okrepiti ukrepe, da bi domena .eu in njena cirilska različica postali kakovostni vrhnji domeni.

Področje domenskih imen se je v zadnjih dveh letih precej spremenilo zaradi uvedbe novih generičnih vrhnjih domen (npr. .car, .hotel), potem ko je organizacija za dodeljevanje spletnih imen in številk (ICANN) sprostila dostop do njih. Ob pripravi tega poročila je bilo dodeljenih več kot 1 200 novih generičnih vrhnjih domen in ocenjuje se, da jih bo do konca poslovnega leta 2018 organizacije ICANN v celoti dodeljenih in začelo delovati več kot 1 240. Trenutno njihove registracije štejejo 25,6 milijona domenskih imen od 329,3 milijona registriranih domen po svetu (142,7 milijona jih je registriranih z državnimi vrhnjimi domenami).

V obdobju, zajetem v tem poročilu, se je rast uporabe državne vrhnje domene .eu upočasnila skladno z drugimi evropskimi državnimi vrhnjimi domenami. Leta 2016 je bila letna rast domene .eu negativna. Ob koncu leta 2015 je bilo skupaj 3 862 467 registracij, 31. decembra 2016 pa 3 760 695. Tak upad v preteklem letu je mogoče pripisati več dejavnikom na področju sistema domenskih imen (DNS) in zunaj njega – na primer nasičenosti trga, večji konkurenčnosti, redkejšim promocijam pri tistih registratorjih, ki so se začeli ukvarjati z novimi registri generičnih vrhnjih domen, in v nekaterih primerih stagnirajočim gospodarstvom –, ki so vplivali tudi na druge subjekte v sektorju, pa tudi stalnim prizadevanjem za odstranitev domenskih imen z nepravilnimi podatki iz podatkovne zbirke Whois.

EURid je sedanji operater registra, odgovoren za organizacijo, upravljanje in vodenje vrhnje domene .eu ter njenih različic v drugih pisavah. Dne 12. aprila 2014 mu je bila na podlagi razpisa za prijavo interesa in Izvedbenega sklepa Komisije z dne 11. aprila 2014 znova dodeljena koncesijska pogodba o storitvah.

Komisija mora v skladu s členom 8 Uredbe (ES) št. 733/2002 o izvajanju domene .eu najvišje ravni Evropskemu parlamentu in Svetu predložiti poročilo eno leto po sprejetju Uredbe, nato pa vsaki dve leti. V tem poročilu so obravnavani izvajanje, delovanje in učinkovitost vrhnje domene .eu v zadnjih dveh letih, natančneje od 1. aprila 2015 do 31. marca 2017.

Aprila 2016 je minilo deset let od uvedbe vrhnje domene .eu. V teh desetih letih se je državna vrhnja domena .eu tržila kot inovativna in sodobna pripona, ki je zlahka dohitela starejše vrhnje domene, ki se kot pripone uporabljajo že tri desetletja, in konkurirala novim generičnim vrhnjim domenam, ki so bile uvedene leta 2014. Ob koncu prvega četrtletja 2017 je bila vrhnja domena .eu sedma najpogosteje uporabljena državna vrhnja domena na svetu. Z več kot 3,7 milijona registracij se je vrhnja domena .eu uveljavila kot dragocena možnost za vse evropske prebivalce, ki izbirajo domensko ime za svojo prisotnost na internetu.

Na podlagi vlog, ki so jih Komisiji za želene različice pripone .eu vložili Ciper, Grčija in Bolgarija, je EURid 5. maja 2010 pri organizaciji ICANN vložil vlogo za cirilsko in grško različico vrhnje domene .eu. Sprva se je zdelo, da bi lahko grški niz .ευ in cirilski niz .ею zaradi podobnosti zamenjevali z obstoječim nizom ASCII državne vrhnje domene (.eu), zato se je pred njuno uvedbo začel dolgotrajen postopek ocenjevanja.

Medtem ko je cirilski niz (.ею) uspešno prestal hitri postopek IDN, grški niz (.ευ) ni prestal faze tehnične ocene, ker da je „vizualno enak najmanj trem nizom standarda ISO 646-BV, in sicer ‚.eu‘, ‚.ev‘ in ‚.ey‘, ali vizualno zamenljiv z njimi“.

Oktobra 2014 je bilo na podlagi zahteve za ponovno oceno ugotovljeno, da niza .ευ zaradi podobnosti ni mogoče zamenjati z nizoma „.ev“ in „.ey“, ga je pa mogoče zamenjati z nizoma „.EV“ in „.EY“.

Delovna skupina, ustanovljena za dajanje nadaljnjih smernic za metodologijo drugega postopka preverjanja podobnosti niza, vključno z razlago razdvojenih priporočil, je 23. junija 2016 priporočila, da je pri zavajajoči podobnosti z drugimi nizi z velikimi tiskanimi črkami, ne pa tudi z nizi z malimi tiskanimi črkami, treba prednost dati nizu z malimi tiskanimi črkami.

Ob pripravi tega poročila se obravnava možnost ustanovitve še ene delovne skupine za uvedbo ocene ukrepov za ublažitev zavajajoče podobnosti na ravni registra.

5.Delovanje registra

5.1.Register

EURid je vseevropska nepridobitna organizacija s sedežem v Diegemu (Belgija) ter regionalnimi uradi v Stockholmu, Pragi in Pisi. Ima dva ustanovna člana – DNS Belgium (register .be) in Istituto di Informatica e Telematica (register .it) – ter osem pridruženih članov. Ti so ARNES (register .si), CZ.NIC (register .cz), Business Europe (združenje 39 industrijskih zvez iz 33 držav), Internetni odbor ECTA (Evropsko združenje za blagovne znamke), EMOTA (Evropsko združenje za večkanalno in spletno trgovino), IAB Europe (Urad za interaktivno oglaševanje), CECUA (Konfederacija evropskih računalniških združenj) in UEAPME (Evropsko združenje obrti, malih in srednjih podjetij). Marie-Emmanuelle Haas, odvetnica na področju pravic intelektualne lastnine, se je kot neodvisna članica pridružila leta 2016.

Glavni strežniški lokaciji registra EURid sta v Amsterdamu in Luxembourgu. Obe imata enako opremo. Samostojno upravljani strežniki registra EURid so v Amsterdamu, Ljubljani, Londonu in Pragi, medtem ko imajo trije ponudniki oddajanja komur koli (Anycast) – DENIC, NETNOD in DYN – imenske strežnike po vsem svetu.

Kar zadeva človeške vire, je ob koncu prvega četrtletja 2017 v štirih uradih registra EURid delalo skupaj 50,3 zaposlenega s polnim delovnim časom. Večina zaposlenih dela v ekipi za zunanje odnose (ki je odgovorna za upravljanje računov in podporo v vseh jezikih EU) in tehničnem oddelku.

5.2.Odnosi z registratorji

V skladu s sedanjimi uredbami register domene .eu sam ne deluje kot registrator. Glavna prednostna naloga registra EURid je, da še naprej opravlja kakovostne storitve za 693 akreditiranih registratorjev. Število akreditiranih registratorjev se je v zadnjih dveh letih nekoliko zmanjšalo – ob koncu prvega četrtletja 2015 jih je bilo 751 –, saj so bili računi registratorjev še naprej konsolidirani, številni veliki evropski in svetovni akterji pa so kupili več manjših registratorjev.

Register domene .eu je novembra 2016 začel uporabljati možnost plačila na enotnem območju plačil v eurih (SEPA) in tako imenovani sistem naknadnega plačila, s katerima imajo zdaj registratorji možnost, da se za njihove transakcijske pristojbine neposredno bremenijo njihovi bančni računi. Poleg tega je EURid večjo pozornost namenil registratorjem z neplačanimi računi in je posledično ukinil več računov.

5.3.Mednarodni odnosi

V obdobju poročanja je register domene .eu še naprej redno in učinkovito sodeloval v internetnem ekosistemu. To vključuje: